Nu eskalerer det: 6ix9ine beefer med Ariana Grande, Justin Bieber og Billboard / Nyhed
6ix9ine. (Foto: 6ix9ine/Instagram)
Den 8. maj gjorde 6ix9ine comeback med singlen ‘Gooba’, der efterfølgende slog rekord for flest visninger indenfor 24 timer for en hiphopvideo på Youtube. Men den stærke start var ikke nok til at ramme denne uges nummer et på den amerikanske Billboard-hitliste – og derfor er 6ix9ine nu gået til angreb mod både Billboard og de artister, der har ‘stjålet’ hans førsteplads.
Allerede før det blev officielt, at rapperen ikke ville nå førstepladsen, anklagede han på sin Instagram Billboard for at »manipulere hitlisterne«. Efterfølgende beskyldte han hitlisten for at være »korrupt« og udtalte, at man kan købe sig til en førsteplads. Ifølge 6ix9ine har der været nogle mystiske køb af Ariana Grande og Justin Biebers fællessingle ‘Stuck With U’, lige før hitlisten skulle gøres op.
Popstjerneduetten ligger nummer et, mens ‘Gooba’ ligger nummer tre efter også Doja Cat og Nicki Minajs ‘Say So’.
Kender man bare lidt til 6ix9ine, undrer det nok ikke, at han angriber alle andre end sig selv i sådan en situation. Men alle fra Billboard til selveste Justin Bieber og Ariana Grande har utroligt nok set sig nødsaget til at svare på rapperens anklager.
Lad os starte med Billboard. De har udgivet en længere artikel, der redegør for deres metoder og blandt andet påpeger, at det antal streams, som 6ix9ine baserede sine argumenter på, var hans globale mængde. Billboard-listen tæller kun amerikanske streams. Derudover forklarer Billboard, at de mange salg af Bieber og Grandes sang skyldes, at de to popstjerner satte en signeret version af singlen til salg netop på det tidspunkt. Hvilket er helt lovligt.
Den længere analyse fra Billboard kommer nok næppe til at tilfredsstille 6ix9ine. Til gengæld er han sikkert pænt glad for at kunne få en så omfattende reaktion på kritikken. Ikke bare fra Billboard, men også fra både Justin Bieber og Ariana Grande.
Mens Justin Bieber har lagt en story op, der ligesom Billboard nøjes med at påpege, at 6ix9ine tæller globale streams i stedet for amerikanske, har Ariana Grande postet et langt opslag på Instagram, der afviser anklagerne, opfordrer 6ix9ine til at »være ydmyg« og argumenter for, at man ikke skal »nedgøre hårdtarbejdende kvinder«.
Efter dén svada fra Grande er situationen eskaleret yderligere. 6ix9ine har nemlig svaret igen ved at påpege popstjernens priviligerede position.
»Jeg arbejdede super hårdt for at komme væk fra Brooklyn, New York«, skriver 6ix9ine således via Instagram. »Jeg taler for de millioner af børn, der ikke er så heldige som dig. De millioner, der ikke er heldige nok til at være på tv. Livet er ægte, når man er på bistand. Livet er ægte, når man vokser op uden en far. Du siger, jeg skal være ydmyg. Jeg tror ikke, du ved, hvad det vil sige at være ydmyg«.
Alt i alt altså en rimelig turbulent diskussion, der allerede nu har én vinder. For der kan ikke herske nogen tvivl om, at 6ix9ine er i den syvende himmel over, at han kan få selv stjerner som Justin Bieber og Ariane Grande til at forholde sig til ham.
Fik vi desuden nævnt, at rapperens næste single lander på fredag?
»Bare rolig, vi går nummer et næste gang«, skriver 6ix9ine på Instagram, mens han poserer med kreditkort – en hentydning til, at han har anklaget Bieber og Grande for at købe mange af deres egne sange med en række kreditkort.
6ix9ine giver 200.000 dollar til velgørenhed – men donationen afvises